CELEX: 62016TN0735
Language: el
Date: 2016-10-22 00:00:00
Title: Υπόθεση T-735/16: Προσφυγή-αγωγή της 22ας Οκτωβρίου 2016 — CX κατά Επιτροπής

19.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 475/20
            
         Προσφυγή-αγωγή της 22ας Οκτωβρίου 2016 — CX κατά Επιτροπής
   (Υπόθεση T-735/16)
   (2016/C 475/30)
   Γλώσσα διαδικασίας: η γαλλική
   
      Διάδικοι
   
   
      Προσφεύγων-ενάγων: CX (Μπορντώ, Γαλλία) (εκπρόσωπος: É. Boigelot, δικηγόρος)
   
      Καθής-εναγομένη: Ευρωπαϊκή Επιτροπή
   
      Αιτήματα
   
   Ο προσφεύγων-ενάγων ζητεί από το Γενικό Δικαστήριο:
   
               —
            
            
               να κρίνει την προσφυγή-αγωγή του παραδεκτή και βάσιμη·
            
         
               —
            
            
               ως εκ τούτου,
               
                           —
                        
                        
                           να ακυρώσει την απόφαση της 18ης Δεκεμβρίου 2015 με στοιχεία Ares(2015)5952489, καθόσον με αυτήν επιβάλλεται μείωση των αποδοχών του·
                        
                     
                           —
                        
                        
                           να ακυρώσει την απόφαση της 12ης Ιουλίου 2016 με στοιχεία HR.E.2/CB/sa/Ares(2016), που του κοινοποιήθηκε αυθημερόν και με την οποία η ΑΔΑ απέρριψε την από 17 Μαρτίου 2016 και με στοιχεία R/170/16 διοικητική του ένσταση κατά το μέρος της που αφορά τη μείωση των αποδοχών του·
                        
                     
                           —
                        
                        
                           να υποχρεώσει την καθής-εναγομένη να του καταβάλει νομιμοτόκως τα αδικαιολογήτως παρακρατηθέντα ποσά·
                        
                     
                           —
                        
                        
                           να καταδικάσει την καθής-εναγομένη στα δικαστικά έξοδα, σύμφωνα με το άρθρο 87, παράγραφος 1, του Κανονισμού Διαδικασίας του Δικαστηρίου Δημόσιας Διοίκησης.
                        
                     
         
      Λόγοι και κύρια επιχειρήματα
   
   Προς στήριξη της προσφυγής-αγωγής του, ο προσφεύγων-ενάγων προβάλλει τέσσερις λόγους.
   
               1.
            
            
               Με τον πρώτο λόγο προβάλλεται παράβαση του ΚΥΚ, ιδίως δε του άρθρου 24, παράγραφος 1, του παραρτήματος IX, στην οποία υπέπεσε η αρμόδια για τους διορισμούς αρχή (ΑΔΑ) της Επιτροπής, επειδή δεν καθόρισε με την απόφασή της το ποσό της παρακρατήσεως που είχε την πρόθεση να επιβάλει επί των αποδοχών του προσφεύγοντος-ενάγοντος.
            
         
               2.
            
            
               Με τον δεύτερο λόγο προβάλλεται παράβαση της υποχρεώσεως αιτιολογήσεως όσον αφορά τους ίδιους τους λόγους της ως άνω μειώσεως των αποδοχών, παράβαση η οποία έχει ως αποτέλεσμα άνιση μεταχείριση εις βάρος του προσφεύγοντος-ενάγοντος.
            
         
               3.
            
            
               Με τον τρίτο λόγο προβάλλεται κατάχρηση διαδικασίας και εξουσίας, καθώς και υπέρβαση των ορίων της διακριτικής ευχέρειας, επειδή η προσβαλλόμενη απόφαση αποτελεί συγκεκαλυμμένη πειθαρχική κύρωση.
            
         
               4.
            
            
               Με τον τέταρτο λόγο προβάλλεται παραβίαση των αρχών της εύλογης διάρκειας, της καλής πίστεως και της χρηστής διοικήσεως, καθόσον τα πραγματικά περιστατικά που προσάπτει η καθής-εναγομένη στον προσφεύγοντα-ενάγοντα ανατρέχουν στο 2001 και το 2003, ήτοι 14 και 12 έτη πριν από την προσβαλλόμενη απόφαση.